खनन क्षेत्र से जुड़े 10 हजार मजदूरों को दिया जाएगा प्रशिक्षण
रेलमगरा | प्रधानमंत्रीकौशल विकास योजना के तहत खनन क्षेत्र में स्थानीय श्रमिकों के स्किल डवलपमेंट के लिए कार्यक्रम की शुरुआत चावंड माता मंदिर परिसर से हुई।
कार्यक्रम में मुख्य अतिथि उच्च शिक्षा मंत्री किरण माहेश्वरी, अध्यक्षता माइनिंग सेक्टर सर्कल काउंसिल के सीईओ एके भंडारी, विशिष्ट अतिथि सरपंच निशा चौधरी पंचायत समिति सदस्य श्रीराम विजयवर्गीय थे। कार्यक्रम को संबोधित करते हुए सीईओ एके भंडारी ने कहा कि वर्तमान में राजस्थान में 33 हजार से ज्यादा माइंस काम कर रही है। इन माइंसों में काम करने वाले ज्यादातर श्रमिकों के पास पूर्ण अनुभव नहीं है। इस शिविर के माध्यम से खनन क्षेत्र में जुड़े दस हजार से ज्यादा मजदूरों को तीन दिवसीय प्रशिक्षण दिया जाएगा। प्रशिक्षण शिविर राजसमंद, भीलवाड़ा और चित्तौड़गढ़ के खनन क्षेत्रों के आसपास लगाए जाएंगे। उच्च शिक्षा मंत्री किरण माहेश्वरी ने कहा कि क्षेत्र के युवाओं को क्षेत्र में ही नौकरी मिल जाए। इसके लिए प्रधानमंत्री नरेंद्र मोदी ने प्रधानमंत्री कौशल विकास मंत्रालय बनाया है। इस विभाग के माध्यम से देश की सभी पंचायतों में स्थानीय युवाओं को रोजगार दिलाने के लिए स्किल डवलपमेंट किया जाता हैं। योजना के तहत लगभग ढ़ाई सौ सेक्टर में तीन से छह महीने की ट्रेनिंग मुफ्त में दी जाती है। साथ ही वेतन का भी भुगतान किया जाता है। मंत्री किरण माहेश्वरी ने एसडीएम शक्तिसिंह भाटी को निर्देश दिए कि शिविर में जितने भी रजिस्ट्रेशन होते है उनकी समस्त जानकारी उपलब्ध कराई जाए। लोक अधिकार मंच के कार्यकर्ताओं ने नवीन बस स्टैंड परिसर में सीसी सड़क निर्माण की मांग की। जिस पर मंत्री ने सरपंच निशा चौधरी सचिव किशनलाल को एक महीने के अंदर बस स्टैंड परिसर में इंटर लॉकिंग सड़क बनाने के निर्देश दिए। इस अवसर जिला परिषद सदस्य मंगलसिंह चौधरी, उपप्रधान सुरेश जाट, एसडीएम शक्तिसिंह भाटी, राजेश विजयवर्गीय मौजूद थे।
रेलमगरा। श्रमिक स्कील डवलपमेंट प्रशिक्षण शिविर में पोस्टर का विमोचन करते हुए।
hin_Deva hin_Deva hin_Deva hin_Deva